CELEX: 32016D0530
Language: da
Date: 2016-04-01 00:00:00
Title: Kommissionens gennemførelsesafgørelse (EU) 2016/530 af 1. april 2016 om en foranstaltning truffet af Tyskland i henhold til Europa-Parlamentets og Rådets direktiv 2006/42/EF for at forbyde markedsføringen af en type generator (meddelt under nummer C(2016) 1779) (EØS-relevant tekst)

5.4.2016   
            
            
               DA
            
            
               Den Europæiske Unions Tidende
            
            
               L 88/32
            
         KOMMISSIONENS GENNEMFØRELSESAFGØRELSE (EU) 2016/530
   af 1. april 2016
   om en foranstaltning truffet af Tyskland i henhold til Europa-Parlamentets og Rådets direktiv 2006/42/EF for at forbyde markedsføringen af en type generator
   
      
         (meddelt under nummer C(2016) 1779)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2006/42/EF af 17. maj 2006 om maskiner og om ændring af direktiv 95/16/EF (1), særlig artikel 11, stk. 3, og
   ud fra følgende betragtninger:
   
               (1)
            
            
               I overensstemmelse med proceduren i artikel 11, stk. 2, i direktiv 2006/42/EF har Tyskland underrettet Kommissionen om en foranstaltning for at forbyde markedsføring af en generator af typen Rotenbach FO-65/LB2600 fremstillet af Zhejiang Lingben Machinery and Electronics Co. Ltd, Kina, og distribueret af FRINGO GmbH & Co. KG, Tyskland.
            
         
               (2)
            
            
               Årsagen til foranstaltningen er, at generatoren ikke lever op til de væsentlige sundheds- og sikkerhedskrav i bilag I til direktiv 2006/42/EF.
            
         
               (3)
            
            
               Ifølge punkt 1.5.1 i bilag I til direktiv 2006/42/EF vedrørende elektrisk energi, skal en maskine, der er elektrisk drevet, være konstrueret, fremstillet og udstyret således, at enhver form for risiko i forbindelse med elektricitet er forhindret eller kan forhindres. Generatoren har følgende mangler:
               
                           —
                        
                        
                           De fritliggende kabler mellem tændingskontakten og benzinmotorens tændingsmekanisme og det frit tilgængelige 12-voltsbatteri kan i tilfælde af en fejl medføre elektrisk stød eller brand og kortslutning af batteriet.
                        
                     
                           —
                        
                        
                           Generatorsættets kontrolpanel er afskærmet på bagsiden, men kabelindgangen (til generatorkablet) og en åbning i afskærmningen er udformet på en sådan måde, at det er muligt at få direkte adgang til strømførende dele af voltmeterets 230-voltsforbindelser og strømførende dele af kraftudtaget.
                        
                     
                           —
                        
                        
                           Visse dele af kontrolpanelet lever ikke op til kravene for kapslingsklasse IPX 3.
                        
                     
                           —
                        
                        
                           Flere jordledninger er forbundet til én ledningsforbindelse på både 400-voltsstikkontakten og 230-voltsstikkontakterne.
                        
                     
                           —
                        
                        
                           Ledningsenderne er fortinnede, og de er ikke forsynet med muffer, hvilket øger risikoen for et potentielt dødbringende elektrisk stød, hvis brugeren rører ved en del af produktet, som er under højspænding.
                        
                     
                           —
                        
                        
                           Bortset fra jordledningerne (tofarvede grøn/gul) er ingen af ledningerne klart identificerbare. Der er ingen tilslutningsplan, som kan anvendes til at identificere de enkelte ledninger.
                        
                     
                           —
                        
                        
                           De farver, der anvendes til markering af forskellige typer kabler, opfylder ikke kravene.
                        
                     
         
               (4)
            
            
               I henhold til punkt 1.7.3 i bilag I til direktiv 2006/42/EF om mærkning af maskiner skal maskinen som minimum være forsynet med en række bestemte oplysninger på en måde, så de er synlige, let læselige og ikke kan fjernes. Den benzindrevne generator er ikke mærket med betegnelsen »generatorsæt med lav effekt«. Mærkepladerne er klæbet på og kan let fjernes. Der mangler angivelse af virksomhedens navn og producentens fuldstændige adresse.
            
         
               (5)
            
            
               Kommissionen har opfordret Fringo GmbH & Co. KG og Zhejiang Lingben Machinery and Electronics Co. Ltd til at fremlægge deres bemærkninger til den foranstaltning, der er truffet af Tyskland. Kommissionen har ikke modtaget noget svar.
            
         
               (6)
            
            
               En gennemgang af den dokumentation, der er fremlagt af de tyske myndigheder, bekræfter, at den benzindrevne generator, der fremstilles af Zhejiang Lingben Machinery and Electronics Co. Ltd og distribueres af Fringo GmbH & Co. KG, Kurfürstendamm 96, 10709 Berlin, ikke opfylder de væsentlige sundheds- og sikkerhedskrav, der henvises til i artikel 5, stk. 1, litra a), i direktiv 2006/42/EF, og at den manglende opfyldelse indebærer alvorlige risici for brugerne. Den foranstaltning, som Tyskland har truffet, bør derfor betragtes som berettiget —
            
         VEDTAGET DENNE AFGØRELSE:
   Artikel 1
   Den foranstaltning, som Tyskland har truffet for at forbyde markedsføring af en generator af typen Rotenbach FO-65/LB2600 fremstillet af Zhejiang Lingben Machinery and Electronics Co. Ltd, Kina, og distribueret af Fringo GmbH & Co. KG, Kurfürstendamm 96, 10709 Berlin, er berettiget.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 1. april 2016.
      
         
            På Kommissionens vegne
         
         Elżbieta BIEŃKOWSKA
         
            Medlem af Kommissionen
         
      
   
   
      (1)  EUT L 157 af 9.6.2006, s. 24.